
2017KO AZAROAREN 24KO IRIZPENA, EGOERA METEOROLOGIKO JAKINENGATIK KALTE HARTUTAKO NEKAZARIEI PERTSONA FISIKOEN ERRENTAREN GAINEKO ZERGAREN 2017KO BIGARREN SEIHILEKOKO ORDAINKETA ZATIKATUA KENTZEN DIEN FORU DEKRETUAREN PROIEKTUARI BURUZKOA.

I.- EGITATEZKO AURREKARIAK

Irizpen honek lantzen duen foru dekretuaren proiektua Ogasun, Finantza eta Aurrekontu Saileko foru diputatuak igorri zuen Aholku Batzorde honetara, Diputatuen Kontseiluaren martxoaren 30eko 40/1999 Foru Dekretuaren 17. artikuluko 1. atalean aurreikusitakoarekin bat etorriz. Irizpen eskaerarekin batera, jendaurrean jartzeko eta entzunaldi izapideen emaitzak jaso dituen memoria ere igorri da, baita arau eraginaren txosten bat eta genero eraginaren aldez aurreko ebaluazioaren txosten bat ere, Foru Gobernu Kontseiluaren maiatzaren 23ko 29/2017 Foru Dekretuak ezarri bezala, xedapen orokorrak egiteko prozedurari, arau eraginari eta genero eraginari buruzko txostenak egiteko gidei eta araugintza teknikari buruzko jarraibideei onarpena eman ziena.
II.- OHAR JURIDIKOAK
1.- AHOLKU BATZORDEAREN ESKUMENA IRIZPENA EMATEKO
Diputatuen Kontseiluaren martxoaren 30eko 40/1999 Foru Dekretuak 3. artikuluan ezarri zituen Arabako Foru Administrazioko Aholku Batzordearen eskumenak, eta, tartean, honako hauei buruzko irizpenak ematea jaso zen: “araudi xedapenen proiektuak, Lurralde Historikoaren eskumen esklusibo diren gaiak arautzeko foru arauak garatzean edo autonomia erkidegoko legeak gauzatzean ematen direnak, gaien araudi garapena Lurralde Historikoaren eskumenekoa den kasuetan”.  
Zerga arloari dagokionez lurralde historikoaren eskumenen gaineko lehenengo erreferentzia Espainiako Konstituzioaren lehenengo xedapen gehigarrian aurki daiteke: “Konstituzioak babestu eta onartzen ditu forudun lurraldetako eskubide historikoak. Forudun erregimenaren gaurkotze orokorra, dagokionean, Konstituzio eta Autonomia Estatutuen barnean egingo da.”
Horrez gain, Euskal Autonomia Erkidegoko Autonomia Estatutuko 41.2.a artikuluak honako hau ezarri zuen: “Lurralde Historikoetako erakunde eskumendunek zerga araubidea mantendu, ezarri eta arautu ahal izango dute beren lurraldean, Estatuko zerga-egitura orokorrari, koordinaziorako, zerga harmonizaziorako eta Estatuarekiko lankidetzarako ekonomia-itunak berak jaso ditzan arauei eta Autonomia Erkidegoaren baitan helburu horiexetarako Eusko Legebiltzarrak eman ditzanei loturik”. 

EAE eta estatuaren artean sinatutako Ekonomia Itunak, maiatzaren 23ko 12/2002 Legeak onartutakoak, honako hau ezarri zuen 1. artikuluan:

“Lurralde Historikoetako erakunde eskudunek beren zerga sistema eduki, ezarri eta arautu ahal izango dute beren lurraldearen barruan”.
Bestalde, azaroaren 25eko 27/1983 Legeak, Euskal Autonomia Erkidego osorako erakundeen eta bertako Lurralde Historikoetako foru erakundeen arteko harremanei buruzkoak, honako hau ezarri zuen 7.6 artikuluan, foru erakundeen eskumen esklusibo gisa: “Autonomia Estatutuaren 41. atalak esaten dituenak eta, oro har, Ekonomia Itunaren Legeak edo zergalaritza alorreko beste arau edo manuren batzuk emanda izan ditzaten guztia”.
12/2002 Legearen 6. artikuluak, maiatzaren 23koak, Euskal Autonomia Erkidegoarekiko Ekonomia Ituna onartzen duena, honako hau ezarri zuen Pertsona fisikoen errentaren gaineko zergari (aurrerantzean PFEZa) aplikagarria zaion araudiari dagokionez:

“Bat. “Pertsona Fisikoen Errentaren gaineko Zerga itundutako zerga da eta araudi autonomoari lotuta dago. Ordainarazpena lurraldearen araberako Foru Aldundiari dagokio eragileak ohiko bizilekua EAEn daukanean sortzapen datan.
Bi. Familia unitate bereko subjektu pasiboek ohiko bizilekua lurralde desberdinetan baldin badaukate eta zergak batera ordaintzea erabakitzen badute, likidazio-oinarri handiena duen kidearen ohiko bizilekuko lurraldeko Administrazioak izango du eskumena; likidazio-oinarria kasuan kasuko lurraldeko arauei jarraituz kalkulatuko da.”
Araudi eskumenen banaketa bera dakar azaroaren 27ko 33/2013 Foru Arauaren 2. artikuluak, PFEZarenak, Arabako Lurralde Historikoari dagokionez, aplikazio eremu subjektiboa definituz eta Foru Araua zein subjektu pasibori aplikatu behar zaien zehaztuz, lurralde honetako ohiko bizilekuaren konexio puntuaren bitartez.

Aurretik esandakotik ondorioztatu behar da planteatutako araudi aldaketa, bat etorriz Euskal Autonomia Erkidegoarekiko Ekonomia Ituna onartu zuen maiatzaren 23ko 12/2002 Legean eta PFEZaren 33/2013 Foru Arauan ezarritakoarekin, Arabako Lurralde Historikoaren eskumen esklusiboa dela; horrenbestez, Aholku Batzorde honek nahitaezko irizpena eman behar du horri dagokionez.

2.- ERAKUNDE ESKUMENA ETA ARAUDI GAIKUNTZA 

Arabako zerga foru arau orokorraren 4.1 artikuluak, otsailaren 28ko 6/2005 Foru Arauaren bitartez onartutakoak, Arabako Foru Aldundiari esleitu zion zerga arauak garatzeko araudi eskumena; nolanahi ere, tokiko zergei dagokienez badira toki erakundeei dagozkien eskumenak ere. 
PFEZari dagokionez, 33/2013 Foru Arauaren azken xedapenen arteko bigarrenak araudi gaikuntza bat jaso zuen; horren arabera, “Arabako Foru Aldundiari eta Ogasun, Finantza eta Aurrekontu Saileko foru diputatuari baimena eman zaie foru arau betearazteko behar diren xedapen guztiak emateko”.
Araudi gaikuntza orokor horretaz gain, foru dekretuaren proiektuan jasotako arlo zehatzari dagokionez (ordainketa zatikatua), berariazko araudi aurreikuspen bat dago 33/2013 Foru Arauko 110. artikuluan; lehen atalean ageri denez, “Jarduera ekonomikoren bat egiten duten zergadunek zatikako ordainketak egin behar dituzte zerga honen kontura (araudian zehaztuko da nola)”; bigarren atalean, berriz, hauxe dio: “Araudian betebehar horretatik salbuetsi ahal izango dira euren sarreretan atxikipenak edo konturako sarrerak aplikatu zaizkien zergadunak; salbuespenaren ehunekoa berariaz ezarriko da”.
Bestalde, abenduaren 18ko 52/92 Foru Arauaren 7.2 artikuluak, Arabako Foru Aldundiaren antolaketa, funtzionamendu eta araubide juridikoari buruzkoak, ezarri zuenez, araudi ahalmena baliatzean Diputatuen Kontseiluari dagokio…  “foru arauak garatu eta egikaritzeko araudiak onartzea, foru dekretuen bitartez”.
3.- PROZEDURA 
Prozedura izapidetzean erabat bete dira xedapen orokorrak egiteari dagokionez indarrean dauden arauak, proposamena aurkezteko eskumena duen organoari, araudiaren eraginari buruzko txostenak emateari eta genero eraginaren aldez aurreko ebaluazioari, Aholku Batzordeari kontsulta eskatzeari eta onartzeko eskumena duen erakundeari dagokienez.

Hain zuzen ere, 29/2017 Foru Dekretuko 9. artikuluan ezarritakoari erreparatuz, maiatzaren 23koa, Foru Gobernu Kontseiluarena, proiektuaren aurrerapenaren jendaurreko izapidea eta aldez aurreko kontsulta egin da, baliabide telematikoen bitartez, Arabako Foru Aldundiaren webgunearen bidez. Espedientean izapide horren emaitzei buruzko memoria jaso da, 2017ko urriaren 24koa, eta bertan ageri da araudi xedapena idazteko aintzat hartu beharreko proposamen edo oharrik ez dela erregistratu.

Beste alde batetik, Zerga Araudiaren Zerbitzuaren 2017ko urriaren 30eko txostenak azaldu zuen ebaluatutako xedapenak ez duela garrantzirik generoaren ikuspuntutik, eta hala berretsi du Foru Aldundi honetako Berdintasun Zerbitzuak.

III. FORU DEKRETUAREN EGITURA
Foru dekretuaren proiektuak zioen azalpen bat, lau artikulu dituen azalpen atal bat eta azken xedapen bat dauzka; azken horrek zehaztu du aldaketa ALHAOn argitaratu eta hurrengo egunean sartuko dela indarrean.

IV. ARAUDI PROPOSAMENAREN ANALISIA 
Jarduera ekonomikoak dauzkaten zergapekoak PFEZaren konturako ordainketa zatikatuak egin eta ordaintzera behartuak daude, zergaren Foru Arauaren 110. artikuluak ezarri bezala.

PFEZaren arautegia onartu zuen 40/2014 Foru Dekretuko 106. artikuluak zehaztu zuen nekazaritza, abeltzaintza, basogintza edo arrantza jarduerak egiten dituzten zergadunek, zatikako ordainketari dagokion urtearen azkenaurrekoan beren jarduera ekonomikoen etekinak nekazaritza, abeltzaintza, basogintza edo arrantza jardueretatik bakarrik atera badituzte, sei hilean behin ordaindu behar dutela zatikako ordainketari dagokion urtearen azkenaurrekoan jardueren bidez lortutako etekin garbien %6. Jarduera ekonomikoa hasten den kasuetan, zergapekoek zatikatutako ordainketen autolikidazioa egin beharko dute hasiera urtean eta jarduera horien ondoriozko etekin garbien %6 ordaindu beharko dute ordainketa zatikatuaren epeari dagokion seihilekoan. 
Ordainketa zatikatu horiek ordaintzeko epeak eta, jarduera hasiz gero, autoaitorpenarena ere, uztailaren eta urtarrilaren batetik hurrengo hilaren hamarrera artekoak izango dira, zergaren arautegiko 107. artikuluak dioen moduan.

Foru Dekretuaren proiektu honen xedea 2017ko ekitaldiko bigarren seihilekoari dagokion ordainketa zatikatua ordaintzeko betebeharra ezabatzea da, hain zuzen ere, nekazaritza ustiategi lehenetsi baten kide diren zergapekoentzat, Araia eta Arabako Errioxa eskualdeetan mahatsondoak lantzen badituzte eta jarduera ekonomikoek 2017ko apirileko izozteen eragina pairatu badute %25eko neurrian edo neurri handiagoan.

Horretarako ezarritako prozeduraren bitartez, errentak esleitzeko araubidean dauden pertsona fisiko eta erakundeen zerrenda igorriko dio Arabako Foru Aldundiko Nekazaritza Sailak Ogasun, Finantza eta Aurrekontu Sailari, zehazki Araia eta Arabako Errioxa eskualdeetan mahatsondoak lantzen dituztenenak, eta 2017ko apirileko izozteen ondorioz kalteak pairatu badituzte. Ogasun Sailak, zergapeko horiek esklusibotasunez nekazaritzan aritzen direla egiaztatu ondoren, ez du bigarren seihileko horri dagokion zatikatutako ordainketa ofizioz likidatuko. Jarduera ekonomikoa 2017ko ekitaldi honetan hasi bada, 2017ko bigarren seihilekoari dagokion kopuru hori ordaindu eta autolikidatzetik salbuetsita egongo da zergapekoa.
Horrez gain, zergapeko batek zatikatutako ordainketa horren ofiziozko likidazioa jasotzen badu eta proiektu honen eragin eremuan dagoela ulertzen badu, berrikusteko eska diezaioke arlo honetako erakunde kudeatzaileari, eta Zergak Ikuskatzeko Zerbitzuak jardun ondoren, ordainketa zatikatua kalkulatzeko oinarria zehaztuko du edo kasuan kasuko jarduketa bideratuko du.

Azkenik, zehaztu behar da egoera meteorologiko jakin batzuengatik kalte hartu dituzten nekazarientzat 2017ko ekitaldiko bigarren seihilekoari dagokion PFEZaren ordainketa zatikatu hau kentzeak ez duela inolako murrizketarik ekarriko zergapeko horiek PFEZan daukaten zerga kargan; izan ere, zerga zorra ekitaldian lortutako azken errentak ebatziko du (nekazaritza jardueran etekinak biltzen dituena), eta zergaren kuota diferentziala lortzeko kuota likidoa murriztu egin beharko da etekinen zenbatekoetan, konturako diru sarreretan eta 2017ko lehenengo seihilekoari dagokion ordainketa zatikatuan, 2017ko bigarren seihilekoari dagokion ordainketa zatikatu ezabatuak kalkulu horretan eraginik izan gabe.
V. ONDORIOAK

LEHENENGOA.- Arabako Foru Aldundiko Aholku Batzordeak irizpena eman behar du proposatutako foru dekretuaren proiektuari dagokionez, Arabako Lurralde Historikoaren eskumen esklusiboa delako.
BIGARRENA.- Foru dekretuaren proiektuak ordenamendu juridikoa betetzen du eta araudian ezarritako lege gaikuntza eta eskumen arloko esparruaren barruan eman da. 

HIRUGARRENA.- 40/1999 Foru Dekretuaren 23. artikuluan ezarritakoarekin bat etorriz, irizpen honek hizpide duen proiektuari buruz onartuko den Foru Dekretuak, hala badagokio, azaldu beharko du irizpen hau eman dela eta irizpen honen ondorioak onartzen dituen ala ez zehaztu beharko du.

